༅༅།།བོད་རྒྱལ་ལོ་༢༡༡༨ཟླ་༥ཚེས་༢དང་ཕྱི་ལོ་༡༩༩༡ཟླ་༦ཚེས་༢༤ཉིན་སྐབས་༡༡པའི་བོད་མི་མང་སྤྱི་འཐུས་ལྷན་ཚོགས་ནས་གཏན་འབེབས་ཀྱིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་བོད་ལྕགས་ལུག་ཟླ་༥ཚེས་༡༦དང་ཕྱི་ལོ་༡༩༩༡ཟླ་༦ཚེས་༢༨ཉིན་ཆོག་མཆན་བཀྲིན་སྩལ་ཉིན་ནས་ཁྲིམས་སུ་བཅས་པའི་མང་གཙོའི་ཀ་བ་གསུམ་དང་།རང་དབང་ཅན་གྱི་སྡེ་ཚན་གསུམ་ཡན་ལག་དང་བཅས་པ་གསར་གཏོད་གནང་བའི་ནང་ཚན་དབུས་འོས་བསྡུ་ལས་ཁང་ནི་རང་དབང་ཅན་གྱི་སྡེ་ཚན་གལ་ཆེ་བ་ཞིག་ཡིན་པ་དེ་དག་གི་འགན་དབང་གཙོ་གལ་ཆེ་བ་བོད་མི་མང་སྤྱི་འཐུས་ལྷན་ཚོགས་ཀྱི་སྤྱི་འཐུས་རྣམ་པ་དང་།ཚོགས་གཙོ་ཚོགས་གཞོན།སྲིད་སྐྱོང་།ས་གནས་འཐུས་ཚོགས།ས་གནས་འགོ་འཛིན།རང་བདེན་ཚོགས་ཆུང་།དེ་བཞིན་རྒྱལ་ཁབ་ཀྱི་ལས་དོན་གལ་ཆེ་རིགས་མང་མོས་འོས་བསྡུའི་ལམ་ནས་ཐག་གཅོད་བྱེད་དགོས་ཅི་རིགས་བཅའ་ཁྲིམས་དགོངས་དོན་འོས་བསྡུའི་ལས་རིམ་ཁག་སྐབས་འཕྲལ་ལག་ལེན་འཐུས་ཚང་བལྟར་དགོས་པ་ཡིན།འོས་བསྡུའི་སྤྱི་ཁྱབ་འགན་འཛིན་དང་།འགན་འཛིན་ལས་འཕར།ལས་བྱེད་ཆེ་ཕྲ་ཡོངས་རྫོགས་ནས་འོས་བསྡུའི་ལས་དོན་ཅི་རིགས་གང་ཟག་དང་ཆགས་སྡང་ཕྱོགས་ལྷུང་གི་དབང་དུ་མ་སོང་བ་བཙན་བྱོལ་བོད་མིའི་བཅའ་སྒྲིག་དོན་ཚན་ཁག་གི་འབྲུ་དོན་ལྟར་འོས་བསྡུའི་ལས་རིམ་དང་འབྲེལ་ཆགས་རྣམས་དུས་བཀག་རྒྱས་བཅད་ནང་ལག་བསྟར་བྱེད་དགོས།